Man gooi kind van winkelsentrum se dakFoto: SAPD [Opvolg] Die polisie het laat Donderdagmiddag aan Maroela Media bevestig dat die 27-jarige man intussen dood is. ’n Man en sy sewejarige dogter is albei in ’n kritieke toestand in ŉ hospitaal opgeneem nadat hy haar Woensdagaand van ’n winkelsentrum in Bloemfontein se dak afgegooi het en toe self gespring het. ’n Omstander op die toneel kon daarin slaag om die kind betyds te vang voordat sy die grond getref het. Sy is nietemin steeds beseer. Volgens kapt. Chaka Marope, ’n polisiewoordvoerder, het die voorval plaasgevind nadat die 27-jarige man ’n hewige woordewisseling met sy vriendin, die kind se ma, gehad het. Hy het ná die rusie sy dogter na die dak van ‘n winkelsentrum in dié stad se sakesentrum geneem, waarna hy haar van die dak afgegooi het. Hy het oomblikke later ook self gespring. Marope het aan Maroela Media bevestig dat die polisie se gyselaarsonderhandelaars ook op die toneel was om te probeer om die man te oortuig om nie sy kind van die dak af te gooi nie. Die man en sy dogter is albei met ernstige beserings na die Pelonomi-hospitaal geneem en word steeds in die hospitaal behandel. Volgens Marope is die man onder polisiebewaking in die hospitaal. ’n Saak van poging tot moord word ondersoek. Die voorval is die tweede van sy aard in die afgelope maand waar ’n ouer ’n kind van ’n dak afgooi. ŉ 38-jarige man van die Joe Slovo- informele nedersetting in Port Elizabeth het vandeesweek in die hof verskyn nadat hy sy baba tydens ŉ slopingsproses deur die Nelson Mandelabaai-munisipaliteit van sy plakkershut se dak afgegooi het.